Angajaţii producătorului de maşini de lux Porsche AG vor primi un bonus de până la 9.690 de euro (10.587 dolari) datorită rezultatelor solide din 2023, transmite DPA, conform AGERPRES.
Valoarea bonusului anual este semnificativ mai mare faţă de anii precedenţi: 9.050 euro în 2022 şi 7.900 euro în 2021.
Banii vor ajunge la angajaţi odată cu plata salariilor din aprilie, urmând să beneficieze de bonus cei care lucrează la unităţile Porsche din Germania şi la subsidiarele companiei. Peste 28.000 de angajaţi vor beneficia de bonus, au precizat reprezentanţii Porsche.În mod tradiţional Porsche acordă angajaţilor recompense generoase. Comparativ, firma mamă Volkswagen AG a acordat salariaţilor pentru 2023 un bonus de 4.735 euro.
"Angajaţii noştri pot fi mândri de rezultatele obţinute. Într-un an dificil, ei au avut o performanţă foarte bună", a afirmat directorul Departamentului de Resurse Umane al Porsche, Andreas Haffner.
Compania acordă bonusuri din 1997.
Conducerea şi sindicatul Porsche au făcut apel la angajaţi să doneze o parte din bonusuri cauzelor caritabile.
Rentabilitatea vânzărilor în 2024 ar urma să se situeze între 15% şi 17%, în scădere de la 18% în 2023. De asemenea, Porsche se aşteaptă la vânzări de 40 - 42 miliarde de euro în acest an, faţă de 40,5 miliarde de euro anul trecut.